b'\n_START_ARTICLE_\nEnargita\n_START_SECTION_\nCaracter\xc3\xadstiques\n_START_PARAGRAPH_\nQu\xc3\xadmicament \xc3\xa9s un sulfur d\'ars\xc3\xa8nic i coure, amb f\xc3\xb3rmula Cu\xe2\x82\x83AsS\xe2\x82\x84, semblant a la tennantita la qual, per\xc3\xb2, no t\xc3\xa9 exfoliaci\xc3\xb3. Presenta com a aspecte t\xc3\xadpic un h\xc3\xa0bit massiu negre, tot i que tamb\xc3\xa9 pot adoptar la forma de cristalls allargats tabulars ratllats. Cristal\xc2\xb7litza en el sistema ortor\xc3\xb2mbic. La seva duresa \xc3\xa9s de 3 en l\'escala de Mohs. S\'extreu industrialment de les mines per ser una mena del coure._NEWLINE_Segons la classificaci\xc3\xb3 de Nickel-Strunz, l\'enargita pertany a "02.KA: Sulfarsenats i sulfantimonats, amb (As, Sb)S\xe2\x82\x84 tetraedre" juntament amb els seg\xc3\xbcents minerals: petrukita, briartita, famatinita, luzonita, permingeatita, barquillita i fangita.\n_START_SECTION_\nFormaci\xc3\xb3\n_START_PARAGRAPH_\nL\'enargita \xc3\xa9s un mineral secundari format en roques metam\xc3\xb2rfiques mitjan\xc3\xa7ant metamorfisme hidrotermal de temperatura mitjana, per la qual cosa apareix en vetes hidrotermals. Els minerals associats solen ser: quars, bornita, galena, esfalerita, tennantita, calcocita, calcopirita, covellita, pirita i altres sulfurs.'